Diari Oficial de la Generalitat Valenciana


Sumari del DOGV 6046, del 30-06-2009 (2009/7627)

ORDE de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana.
----------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/06/19/(1)**

### Versions

 Text inicial: 01/07/2009 - Actualitat 

### Dades del document

Número de DOGV
:   6046

Data del DOGV
:   30-06-2009

Secció del DOGV
:   I. DISPOSICIONS GENERALS

Número del document
:   2009/7627


Data del document
:   19-06-2009

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ensenyament secundari
    * títol d'estudis
    * legislació escolar
    * programa d'ensenyament
    * planificació educativa
    * legislació
    * organització de l'ensenyament

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

ORDE de 19 de juny de 2009, de la Conselleria d'Educació, per la qual es regula l'organització i el funcionament del Batxillerat diürn, nocturn i a distància a la Comunitat Valenciana.   
  
La Llei Orgànica 2/2006, de 3 de maig, d'Educació, en el capítol IV del títol I establix els aspectes bàsics del Batxillerat, entre altres, l'organització i els principis pedagógics que han de regir en esta etapa. Així mateix, el capítol IX del títol I es dedica a l'educació de persones adultes, i en ell s'encomana a les administracions educatives la promoció de mesures tendents a oferir a totes les persones l'oportunitat d'accedir a les ensenyances de Batxillerat o Formació Professional. Entre estes mesures, es preveu l'existència d'una oferta específica d'estudis per a les persones adultes, ordenada d'acord amb les seues característiques, així com l'organització de l'oferta pública d'educació a distància.  
  
El Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 2/2006, de 3 de maig, d'Educació, en l'article 15 disposa la implantació progressiva i amb caràcter general del Batxillerat a partir de l'any acadèmic 2008-2009.  
  
El Reial Decret 1467/2007, de 2 de novembre, establix l'estructura del Batxillerat i fixa les seues ensenyances mínimes. En la disposició addicional segona, es determina que en l'educació de persones adultes no s'aplicaran els criteris de promoció, que regixen per al Batxillerat en règim ordinari, a fi d'adaptar l'oferta del Batxillerat al principi de flexibilitat d'estes ensenyances per a persones adultes.  
  
D'altra banda, el Decret 102/2008, d'11 de juliol, del Consell, concreta les ensenyances mínimes del Batxillerat i establix el currículum corresponent a la Comunitat Valenciana. En ell, es despleguen alguns aspectes organitzatius, i en la seua disposició addicional quarta es fa menció a l'accés al Batxillerat per a persones adultes, en els règims nocturn i a distància. Al seu torn, el Decret 105/2001, de 12 de juny, crea l'Institut Valencià per al Desenrotllament de l'Educació a Distància. Altres aspectes organitzatius addicionals es concreten en el Decret 234/1997, de 2 de setembre, del Govern Valencià, pel qual s'aprova el reglament orgànic i funcional dels instituts d'Educació Secundària, en tot alló que no contradiga la normativa dictada amb posterioritat. No obstant aixó, queden per definir alguns àmbits en matèria organitzativa i d'ordenació acadèmica per a una correcta implantació i desenrotllament de les ensenyances de Batxillerat en els règims ordinari diürn, nocturn i a distància, els quals són objecte de la present orde.  
  
Així, una vegada regulats el currículum i l'avaluació, reglamentada per mitjà de l'Orde de 24 de novembre de 2008, de la Conselleria d'Educació, procedix determinar, entre altres, les condicions d'accés a les ensenyances de Batxillerat, les mesures d'ordenació acadèmica entorn de la distribució de matèries en modalitats, vies i blocs, els horaris en els seus diversos règims, i les condicions de mobilitat entre diferents modalitats o règims de Batxillerat.  
  
Per tot aixó, vista la proposta del director general d'Ordenació i Centres Docents de data 21de maig de 2009 i de conformitat amb esta, facultat per la disposició final primera del Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana i, en virtut de les competències que m'atribuïx l'apartat e) de l'article 28 de la Llei 5/1983, de 30 de desembre, del Consell,  
  
ORDENE  
  
Article 1. Objecte i àmbit d'aplicació  
  
1. La present orde té com a finalitat regular l'ordenació acadèmica i l'organització de l'activitat docent dels centres que impartisquen Batxillerat en règim ordinari diürn, i en els règims d'educació per a persones adultes nocturn i a distància.  
  
2. Esta orde serà aplicable en els centres docents públics i privats de la Comunitat Valenciana que, degudament autoritzats, impartisquen ensenyances de Batxillerat regulades per la Llei Orgànica 2/2006, de 3 de maig, d'Educació.  
  
CAPÍTOL I  
  
Batxillerat en règim ordinari diürn  
  
Article 2. Accés dels alumnes i permanència en l'etapa  
  
1. Podran accedir al primer curs del Batxillerat els alumnes i les alumnes que estiguen en possessió del títol de Graduat en Educació Secundària Obligatória. Així mateix, podran iniciar els seus estudis de Batxillerat els alumnes i les alumnes que hagen obtingut el títol de Tècnic després de cursar la Formació Professional de Grau Mitjà, així com els qui hagen obtingut el títol de Tècnic Esportiu després de cursar les ensenyances esportives de grau mitjà. Els qui estiguen en possessió del títol de Tècnic d'Arts Plàstiques i Disseny podran accedir directament al primer curs de la modalitat d'Arts del Batxillerat; també podran accedir al primer curs del Batxillerat aquells alumnes i aquelles alumnes que disposen d'estudis o títols equivalents, a efectes acadèmics, als anteriorment mencionats.  
  
2. Podran accedir al segon curs els qui hagen finalitzat el primer curs de Batxillerat regulat per la Llei Orgànica 2/2006, de 3 de maig, d'Educació, i hagen superat totes les matèries o tinguen avaluació negativa en dos matèries com a màxim. També podran accedir els qui hagen finalitzat el primer curs de l'etapa segons el pla d'estudis de la Llei Orgànica 1/1990, de 3 d'octubre, d'Ordenació General del Sistema Educatiu, i tinguen avaluació positiva en totes les matèries, amb dos excepcions com a màxim. Així mateix, els alumnes i les alumnes que acrediten estar en possessió d'altres estudis declarats equivalents, a efectes acadèmics, al primer curs de Batxillerat disposaran d'accés directe al segon curs.  
  
3. L'alumnat tindrà dret a romandre escolaritzat en règim ordinari diürn durant un màxim de quatre anys, consecutius o no. L'alumnat que esgote el dit límit sense haver superat totes les matèries podrà continuar els seus estudis en els règims de Batxillerat nocturn o a distància, així com presentar-se a les proves que s'organitzen per a obtindre directament el títol de batxiller.  
  
Article 3. Horari setmanal  
  
L'horari setmanal de cada un dels dos cursos del Batxillerat en règim ordinari diürn és el disposat en l'annex I-a de la present orde.  
  
Article 4. Nombre màxim d'alumnes per grup  
  
1. Amb caràcter general, el nombre màxim d'alumnes en cada un dels grups de Batxillerat que es constituïsquen serà de 35, tant per a les matèries comunes, com per a les matèries de modalitat o optatives.  
  
2. L'alumnat que romanga un any més en el mateix curs, o presente necessitats educatives especials de caràcter permanent haurà d'estar distribuït de manera homogènia entre tots els grups existents d'una mateixa modalitat i d'un mateix curs.  
  
Article 5. Organització de les matèries en modalitats, vies i blocs de matèries  
  
1. Les modalitats de Batxillerat seran les següents: Arts; Ciències i Tecnologia; i Humanitats i Ciències Socials. La modalitat d'Arts s'organitzarà en dos vies: Arts Plàstiques, Imatge i Disseny; i Arts Escèniques, Música i Dansa.  
  
2. El Batxillerat s'organitzarà, en cada una de les modalitats, en matèries comunes, matèries de modalitat i matèries optatives.  
  
3. Els centres oferiran la totalitat de les matèries de la modalitat autoritzada, agrupades en vies, en el cas de la modalitat d'Arts. En el cas de les modalitats de Ciències i Tecnologia, i d'Humanitats i Ciències Socials degudament autoritzades, els centres podran oferir les matèries agrupades en blocs, d'acord amb les seues possibilitats organitzatives i dotació de plantilles. La dita oferta haurà de ser debatuda i consensuada en la comissió de coordinació pedagógica del centre i aprovada pel claustre de professors, en el cas dels centres públics. Estos blocs de matèries hauran de configurar itineraris formatius coherents amb les diferents branques de coneixement a què es referix la normativa vigent quant a l'accés als estudis universitaris i altres estudis d'educació superior.  
  
4. La distribució de les matèries en les distintes modalitats i vies dels dos cursos de Batxillerat s'ajustarà al que s'indica en l'annex II-a de la present orde. Els centres hauran d'oferir totes les matèries de les modalitats de Batxillerat autoritzades.  
  
5. L'alumnat podrà matricular-se en el règim de Batxillerat a distància d'alguna matèria que no s'oferisca en el seu centre per raons organitzatives, en els termes que determinen les direccions generals competents en matèria d'ordenació i centres docents, i en matèria d'educació a distància.  
  
Article 6. Itinerari formatiu de l'alumnat  
  
1. El currículum de les matèries comunes i de modalitat és l'establit en el Decret 102/2008, d'11 de juliol, del Consell, pel qual s'establix el currículum del Batxillerat en la Comunitat Valenciana.  
  
2. L'alumnat que es matricule en primer curs de Batxillerat compondrà el seu itinerari formatiu triant una modalitat de les autoritzades prèviament, en la qual formalitzarà la seua matrícula. En cas de tractar-se de la modalitat d'Arts, l'alumne o l'alumna formalitzarà la seua matrícula en una de les vies que tinga autoritzades el centre.  
  
3. L'alumnat de primer curs haurà de cursar sis matèries comunes, tres matèries de la seua modalitat, i si és el cas, via, d'acord amb els blocs de matèries proposats pel centre docent, i una matèria optativa de la seua elecció. Així mateix, podran cursar opcionalment la matèria de Religió.  
  
4. L'alumnat de segon curs haurà de continuar cursant la modalitat, i si és el cas via, triada durant el primer curs, triant un dels blocs de matèries oferits pel centre. En cas contrari, els alumnes o les alumnes hauran de realitzar un canvi de modalitat seguint el procediment arreplegat en la present orde.  
  
5. Amb caràcter general, en segon curs, els alumnes i les alumnes cursaran cinc matèries comunes, tres matèries de la modalitat própia, i una matèria optativa a elegir.  
  
6. En l'elecció de matèries de modalitat, l'alumnat haurà de considerar que determinades matèries de segon curs són incompatibles a l'efecte d'avaluació amb algunes matèries de primer amb continguts totalment o parcialment progressius, de conformitat amb el que es disposa en l'article 8 i en l'annex I de l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana.  
  
Article 7. Matèries optatives  
  
1. Les matèries optatives contribuïxen a completar la formació de l'alumnat aprofundint en aspectes propis de la modalitat triada o ampliant les perspectives de la própia formació general. L'alumnat de Batxillerat cursarà una matèria optativa en el primer curs de l'etapa i una altra en el segon, que triarà entre les oferides pel centre a fi de complementar la seua formació.  
  
2. La matèria optativa cursada per cada alumne o alumna podrà ser una matèria optativa específica de la modalitat triada o bé una matèria optativa comuna a totes les modalitats. El currículum de cada matèria i l'adscripció de les diferents matèries optatives a les modalitats del Batxillerat es realitzarà segons el que establisca l'orde corresponent per la qual es regulen les matèries optatives en el Batxillerat.  
  
3. En ambdós cursos de Batxillerat, l'alumnat també podrà triar com a matèria optativa almenys una matèria de modalitat, ja siga de la modalitat triada per l'alumne o l'alumna, o bé d'una modalitat diferent.  
  
Article 8. Programes d'educació plurilingüe  
  
1. Per a aconseguir els objectius lingüístics que marca el Decret 102/2008, d'11 de juliol, del Consell, i en facultat del que s'ha establit en la seua disposició addicional segona, la conselleria competent en matèria d'educació podrà autoritzar programes d'educació plurilingüe, en els quals una part de les matèries s'impartirà utilitzant les dos llengües cooficials de la Comunitat Valenciana, i una altra part de les matèries s'impartirà emprant una llengua estrangera com a llengua vehicular.  
  
2. La implantació de programes d'educació plurilingüe no suposarà la modificació dels aspectes bàsics del currículum establit reglamentàriament, i tindrà com a finalitats, entre altres, l'adquisició dels objectius, i de la terminologia bàsica de certes matèries en llengua estrangera durant ambdós cursos del Batxillerat.  
  
Article 9. Avaluació i matèries incompatibles  
  
1. Pel que fa al procés d'avaluació, els criteris per a la promoció de curs, la permanència d'un any més en el mateix curs, la permanència en el Batxillerat ocupant un lloc escolar en règim ordinari diürn i l'anul·lació de la matrícula, i altres aspectes relacionats amb l'avaluació de l'alumnat serà d'aplicació l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana.  
  
2. En cas que algun alumne o alguna alumna es matricule en una matèria de modalitat de segon curs que siga incompatible a l'efecte d'avaluació amb alguna de primer per no haver sigut cursada pel dit alumne o alumna, este últim o esta última haurà de matricular-se obligatóriament de la matèria de primer corresponent. Esta matèria de primer curs haurà de ser cursada i, si és el cas, podrà substituir la matèria optativa de segon curs; en tot cas, l'avaluació de la matèria de modalitat de segon curs estarà condicionada a la superació prèvia de la matèria de primer. Les incompatibilitats entre matèries es determinaran segons el que s'establix en l'annex I de l'Orde de 24 de novembre de 2008, de la Conselleria d'Educació.  
  
Article 10. Canvis de modalitat  
  
1. En tots els casos, l'alumnat haurà de cursar totes les matèries comunes d'ambdós cursos de l'etapa, sis matèries de modalitat, tres en cada curs, de les quals almenys cinc correspondran a la modalitat triada per l'alumne o per l'alumna, i dos matèries optatives, una en cada curs. Les matèries optatives hauran d'ajustar-se al que disposa l'article 7 d'esta orde.  
  
2. Els alumnes i les alumnes que finalitzen primer curs de Batxillerat i estiguen en condicions de promocionar a segon, segons els criteris de promoció establits, així com els alumnes de segon curs que romanguen un any més en este curs amb matèries pendents, podran sol·licitar a la direcció del centre públic o al seu titular, en cas de tractar-se d'un centre privat, el canvi de modalitat.  
  
3. L'alumnat que sol·licite un canvi de modalitat haurà de cursar en segon curs les matèries següents:  
  
a) Les cinc matèries comunes de segon curs.  
  
b) Tres matèries de segon curs de la nova modalitat triada per l'alumne o per l'alumna, o bé dos matèries de la nova modalitat i una matèria d'una modalitat distinta, si bé esta última opció dependrà de l'organització en blocs de matèries proposada pel centre i de les seues possibilitats organitzatives.  
  
c) Les matèries de primer curs corresponents a la nova modalitat, que siguen causants d'incompatibilitat a l'efecte d'avaluació amb matèries de segon curs de la nova modalitat, segons el que establix l'article 9.2 de la present orde, o bé que hagen de cursar-se necessàriament per a completar un mínim de cinc matèries de modalitat d'acord amb el que disposa l'apartat 1 d'este article.  
  
d) En cas de tindre una o dos matèries de primer curs pendents de superació, hauran de cursar-les també si és necessari per a completar el seu itinerari formatiu. Així, si són matèries comunes, haurà de cursar-les obligatóriament; si són matèries de la modalitat que abandona, no haurà de cursar-les i, si es tracta d'una matèria optativa, podrà triar entre cursar-la o bé substituir-la per una matèria de l'anterior modalitat cursada i aprovada.  
  
4. Els alumnes i les alumnes que romanguen un any més en primer curs podran triar un nou itinerari formatiu al tornar a cursar primer.  
  
5. Es traslladaran als documents d'avaluació les qualificacions de totes les matèries cursades i aprovades, amb independència que es tracte de matèries obligatóries, de modalitat, ja siga de l'antiga modalitat o de la nova modalitat, o matèries optatives. En els documents d'avaluació de l'alumnat, s'estendrà una diligència firmada pel secretari i amb el vistiplau del director, en el cas dels centres públics; i pel director en el cas dels centres privats. En tot cas, es farà constar que l'alumne o l'alumna ha efectuat un canvi d'ensenyança d'acord amb el que preveu la present orde.  
  
6. Els canvis de modalitat hauran de ser autoritzats per la direcció general competent en matèria d'ordenació i centres docents de la Conselleria d'Educació, segons el següent procediment i termini. La direcció dels centres públics o els titulars dels centres privats remetran les sol·licituds de l'alumnat que comence segon curs de Batxillerat i desitge canviar de modalitat abans del 31 d'octubre. Junt amb cada sol·licitud adjuntarà indicació de la modalitat, matèries de modalitat cursades de primer curs, amb les seues qualificacions corresponents, i proposta de matrícula en les matèries de la nova modalitat de segon curs triada. La direcció general competent en matèria d'ordenació i centres docents resoldrà en el termini màxim de tres mesos. Les sol·licituds podran entendre's desestimades si no es dictara una resolució expressa en el dit termini.  
  
7. Totes les matèries superades pels alumnes i per les alumnes computaran a l'efecte del càlcul de la nota mitjana del Batxillerat, amb independència de la modalitat a què pertanguen.  
  
Article 11. Canvi de via en la modalitat d'Arts  
  
Els alumnes i les alumnes de la modalitat d'Arts que estiguen en condicions de promocionar a segon curs podran sol·licitar el canvi de via en els mateixos termes i seguint el mateix procediment establit en l'article 10 de la present orde.  
  
Article 12. Canvi de la primera Llengua Estrangera cursada  
  
1. L'alumnat que haja cursat en primer curs una determinada Llengua Estrangera, i desitge canviar de Llengua Estrangera per raons justificades, podrà sol·licitar el dit canvi si repetix primer curs en la seua totalitat o bé en el moment en què es trobe en condicions de promocionar a segon curs. Este canvi sempre estarà supeditat a l'oferta i a les possibilitats organitzatives del centre.  
  
2. Quan el canvi de Llengua Estrangera es produïx a l'iniciar el segon curs de l'etapa:  
  
a) Si l'alumne o l'alumna va superar la Llengua Estrangera de primer curs, podrà matricular-se en la nova Llengua Estrangera de segon curs després de la superació d'una prova de nivell a realitzar pel departament didàctic corresponent, per mitjà de la qual s'acredite un nivell de competència adequat per a iniciar l'estudi de la llengua en segon curs. En este cas, l'alumne o l'alumna no haurà de cursar la Llengua Estrangera de primer curs, ja que es considera que no hi ha incompatibilitat a l'efecte d'avaluació.  
  
b) Si l'alumne o l'alumna va obtindre avaluació negativa en la Llengua Estrangera de primer curs, podrà realitzar el canvi de Llengua Estrangera si supera la prova de nivell a què es referix l'apartat anterior, si bé haurà de matricular-se en l'anterior Llengua Estrangera de primer curs com a matèria pendent.  
  
3. Els canvis de Llengua Estrangera hauran de ser autoritzats per la direcció general competent en matèria d'ordenació i centres docents de la Conselleria d'Educació, segons el següent procediment i termini. La direcció dels centres públics o els titulars dels centres privats remetran les sol·licituds de l'alumnat abans del 31 d'octubre, on adjuntaran l'informe del departament didàctic respectiu, i un certificat expedit pel centre. La direcció general competent en matèria d'ordenació i centres docents resoldrà en el termini màxim de tres mesos. Les sol·licituds podran entendre's desestimades si no es dictara una resolució expressa en el dit termini.  
  
Article 13. Possibilitat de cursar una modalitat o una via diferent en finalitzar el Batxillerat  
  
1. L'alumnat que finalitze els seus estudis de Batxillerat i obtinga el títol de Batxiller podrà cursar una modalitat diferent de la ja cursada, sempre que tinga raons justificades, i per una sola vegada. Per a aixó, els alumnes i les alumnes es matricularan, almenys, en cinc matèries de modalitat de la nova modalitat triada per l'alumne o per l'alumna; tot aixó, sempre que no les hagen cursat amb anterioritat.  
  
2. La possibilitat de cursar una nova modalitat de Batxillerat estarà supeditada a l'oferta i a les possibilitats organitzatives del centre en què sol·licite la matrícula.  
  
3. En tot cas, el títol de Batxiller obtingut per l'alumne o l'alumna serà únic i no serà diferent del ja obtingut.  
  
4. D'acord amb el que establix la disposició addicional primera del Reial Decret 1467/2007, de 2 de novembre, la nota mitjana de Batxillerat serà la mitjana aritmètica de les qualificacions de totes les matèries.  
  
5. El nombre d'anys, durant els quals l'alumnat curse una nova modalitat de Batxillerat després de l'obtenció del títol de Batxiller, computarà a l'efecte del límit de permanència en l'etapa en règim ordinari diürn durant quatre anys.  
  
6. La possibilitat de cursar una modalitat distinta haurà de ser autoritzada per la direcció general competent en matèria d'ordenació i centres docents de la Conselleria d'Educació. La direcció dels centres públics o els titulars dels centres privats remetran les sol·licituds de l'alumnat abans de l'1 d'octubre, on adjuntaran un informe i un certificat acadèmic expedit pel centre. La direcció general competent en matèria d'ordenació i centres docents resoldrà en el termini màxim de tres mesos, entenent-se estimades les sol·licituds si no es dictara una resolució expressa en el dit termini.  
  
Article 14. Ensenyances de Religió  
  
1. Les ensenyances de Religió, que s'impartiran en el Batxillerat, s'ajustaran al que disposa la disposició addicional tercera del Reial Decret 1467/2007, de 2 de novembre, pel qual s'establix l'estructura del Batxillerat i es fixen les seues ensenyances mínimes.  
  
2. Les ensenyances de Religió seran una matèria d'oferta obligada per als centres i de caràcter voluntari per a l'alumnat en el primer curs de Batxillerat. A l'inici del curs acadèmic, l'alumnat major d'edat i les famílies dels alumnes i de les alumnes menors d'edat podran manifestar la voluntat de rebre o no ensenyances de Religió. Esta decisió podrà ser modificada al principi de cada curs acadèmic.  
  
3. Els centres docents inclouran les ensenyances de Religió en l'horari lectiu del centre en condicions de no discriminació horària. Així mateix, els centres disposaran les mesures organitzatives necessàries per a proporcionar la deguda atenció educativa en el cas de l'alumnat que haja optat per no cursar ensenyances de Religió, garantint, en tot cas, que l'elecció d'una opció o de l'altra no supose cap discriminació. La dita atenció, en cap cas comportarà l'aprenentatge de continguts curriculars associats al coneixement del fet religiós ni a qualsevol matèria de l'etapa.  
  
4. Les mesures organitzatives que disposen els centres docents quant a l'atenció educativa hauran de ser incloses en el seu projecte educatiu perquè les famílies i l'alumnat les coneguen amb anterioritat a l'inici del curs escolar.  
  
Article 15. Òrgans de coordinació docent  
  
En els centres públics, la comissió de coordinació pedagógica, els departaments didàctics i el departament d'orientació tindran les funcions regulades en la normativa vigent per mitjà del reglament orgànic i funcional dels instituts d'Educació Secundària.  
  
Article 16. Tutoria i orientació  
  
1. La funció tutorial i l'orientació de l'alumnat formaran part de la funció docent i es desenrotllaran al llarg del Batxillerat.  
  
2. L'orientació educativa i professional i la tutoria personal de l'alumnat tenen com a objectiu el desenrotllament integral i equilibrat de les capacitats de tot l'alumnat, facilitant la seua relació amb les altres persones i la continuïtat dels seus estudis i, si és el cas, la seua inserció laboral.  
  
3. L'orientació i la direcció de l'aprenentatge i el suport al procés educatiu de l'alumnat són tasques de tot l'equip docent, en un marc de col·laboració amb el professor tutor o professora tutora i, si és el cas, amb el departament d'orientació, o qui tinga atribuïdes les seues funcions, i les famílies. Els centres prestaran especial atenció a l'orientació de l'alumnat i de les seues famílies en els moments en què s'haja de triar entre distintes opcions.  
  
4. Cada grup d'alumnes tindrà un professor tutor o professora tutora responsable de coordinar l'avaluació i l'orientació personal dels estudiants amb el suport del departament d'orientació del centre i, si és el cas, de qui tinga atribuïdes les seues funcions. Així mateix, les funcions del tutor o tutora seran les regulades en la normativa vigent per mitjà del reglament orgànic i funcional dels instituts d'Educació Secundària. En els centres públics, el tutor o tutora serà designat per la direcció del centre, a proposta del o de la cap d'estudis, segons els criteris establits pel claustre; en el cas dels centres de règim privat concertat, el tutor o tutora serà designat per la direcció a proposta del titular.  
  
5. L'assistència a la tutoria tindrà caràcter obligatori en l'horari lectiu de l'alumnat de primer i segon curs de Batxillerat.  
  
6. L'orientació educativa i professional es dirigirà cap al desenrotllament de la maduresa necessària en els alumnes i en les alumnes per a triar les opcions acadèmiques i professionals més coincidents amb les seues capacitats, els seus interessos i les seues motivacions una vegada concloguen l'etapa.  
  
7. Les famílies hauran d'involucrar-se en l'evolució del procés educatiu dels seus fills i de les seues filles, així com informar-se sobre les decisions relatives a la matrícula, l'avaluació i la promoció i col·laborar en les mesures que adopten els centres per a facilitar el seu progrés educatiu.  
  
Article 17. Programacions didàctiques  
  
1. Les programacions didàctiques són la ferramenta de planificació de les ensenyances de les diferents matèries. Els departaments didàctics concretaran el currículum d'aquelles matèries l'atribució docent de les quals corresponga al professorat pertanyent al dit departament didàctic.  
  
2. Les programacions didàctiques elaborades pels departaments didàctics inclouran necessàriament tots els aspectes previstos en l'article 106 del Decret 234/1997, de 2 de setembre, del Govern Valencià. En les dites programacions, també caldrà incloure aspectes relatius al foment de la lectura i a la utilització de les tecnologies de la informació i la comunicació.  
  
3. Els centres docents, en virtut de la seua autonomia pedagógica i organitzativa, orientaran els departaments didàctics perquè adapten les seues programacions didàctiques a la realitat del centre i al seu projecte educatiu, d'acord amb la normativa vigent.  
  
Article 18. Atenció a l'alumnat amb necessitats educatives especials  
  
L'alumnat amb necessitats educatives especials degudament dictaminades es beneficiarà de les mesures extraordinàries i complementàries previstes en l'Orde de 14 de març de 2005, de la Conselleria de Cultura, Educació i Esport, per la qual es regula l'atenció a l'alumnat amb necessitats educatives especials escolaritzat en centres que impartixen Educació Secundària.  
  
CAPÍTOL II  
  
Batxillerat en règim nocturn  
  
Article 19. Accés dels alumnes  
  
A) Condicions generals  
  
1. Podran accedir al Batxillerat en la modalitat d'educació presencial en règim nocturn els alumnes i les alumnes majors de 18 anys o que complisquen esta edat l'any natural en què sol·liciten la matrícula. També podran matricular-se aquelles persones que, sent menors de 18 anys i majors de 16 anys, acrediten la seua condició de treballadors per mitjà del corresponent contracte laboral o que es troben en situacions excepcionals que els impedisquen realitzar els estudis de Batxillerat en règim ordinari diürn per compatibilitzar ensenyances de règim especial o per ser esportistes d'elit, d'alt nivell o d'alt rendiment.  
  
2. Les causes d'excepcionalitat seran apreciades per la direcció del centre públic o, si és el cas, pel titular del centre privat, qui podrà demanar de l'alumne o de l'alumna els documents que es consideren pertinents després de la seua sol·licitud. Les sol·licituds es consideraran estimades, llevat que la direcció del centre considere el contrari, i en este cas, remetrà la documentació a la direcció general competent en matèria d'ordenació i centres docents perquè dicte una resolució respecte d'aixó en el termini màxim de tres mesos. De les matrícules autoritzades d'acord amb estos casos d'excepcionalitat, s'informarà el Servici d'Inspecció Educativa de la corresponent Direcció Territorial competent en matèria d'educació en els deu dies següents a la finalització del període de matrícula.  
  
B) Condicions acadèmiques  
  
1. Per a accedir a les ensenyances del Batxillerat en règim nocturn, els alumnes i les alumnes hauran d'estar en possessió del títol de Graduat en Educació Secundària Obligatória o ensenyances equivalents, o bé acreditar alguna de les titulacions indicades en l'article 2 d'esta orde, sobre l'accés de l'alumnat al Batxillerat en règim ordinari diürn.  
  
2. Els alumnes i les alumnes de Batxillerat en règim ordinari diürn que hagen esgotat el límit de permanència de quatre anys podran incorporar-se al Batxillerat en règim nocturn al primer, segon o tercer bloc del model A, o al primer o segon curs del model B, segons els corresponga d'acord amb les matèries prèviament superades.  
  
Article 20. Organització  
  
1. Les ensenyances corresponents als dos cursos de Batxillerat podran organitzar-se, en el règim d'estudis nocturns, d'acord amb un dels dos models següents:  
  
a) Model A, segons el qual les matèries corresponents als dos cursos de Batxillerat es distribuïxen i s'agrupen en els tres blocs que, per a cada modalitat, s'establixen en l'annex II-b d'esta orde i on cada bloc es cursa en un any acadèmic. L'horari setmanal dedicat a cada matèria serà el que, així mateix, s'indica en l'annex I-b de la present orde.  
  
b) Model B, conforme al qual les ensenyances del Batxillerat en règim nocturn es configuren amb la mateixa ordenació establida amb caràcter general per al règim ordinari diürn, tal com s'establix en l'annex II-c de la present orde. En este model, l'etapa es desenrotlla i es cursa en dos anys acadèmics, amb la particularitat de l'horari en què es desenrotllen les activitats lectives corresponents. L'annex I-c d'esta orde conté l'horari del model B.  
  
2. Cada un dels centres que impartisquen les ensenyances de Batxillerat en el règim nocturn ho podran fer d'acord amb un sol model o amb els dos models abans definits, amb l'autorització prèvia de la direcció general competent en matèria d'ordenació i centres docents de la Conselleria d'Educació, que concedirà les autoritzacions corresponents a proposta de la Direcció Territorial competent en matèria d'educació. Per a l'adopció d'un o de l'altre dels dits models caldrà ajustar-se a la demanda de l'alumnat, a la proposta organitzativa i a les característiques de l'entorn, així com a altres consideracions significatives respecte d'aixó, dins de les previsions de zonificació de la respectiva Direcció Territorial competent en matèria d'educació. A estos efectes, el Servici d'Inspecció Educativa de cada Direcció Territorial emetrà un informe que adjuntarà, en tot cas, a les propostes i sol·licituds dels centres. Estes sol·licituds seran resoltes en el termini màxim de sis mesos, i podran entendre's desestimades si la direcció general competent en matèria d'ordenació i centres docents no dictara una resolució expressa en el dit termini. Els centres autoritzats per a impartir el Batxillerat en règim nocturn concretaran en les seues programacions didàctiques les adaptacions metodológiques necessàries per a respondre a les circumstàncies d'edat, experiència laboral i altres característiques de l'alumnat adult, de manera que siga possible conciliar la formació amb la responsabilitat individual de cada persona.  
  
Article 21. Centres i modalitats  
  
1. Podran impartir Batxillerat en règim nocturn en les modalitats que en cada cas es determinen, els centres que siguen expressament autoritzats per a aixó per la direcció general competent en matèria d'ordenació i centres docents de la Conselleria d'Educació, amb la sol·licitud prèvia de la direcció del centre públic o del titular del centre privat, concedint-se estes autoritzacions quan les circumstàncies personals, socials i laborals d'un nombre suficient d'alumnes ho requerisquen. La direcció general competent en matèria d'ordenació i centres docents resoldrà les sol·licituds presentades en el termini màxim de sis mesos, que podran entendre's desestimades si no es dictara una resolució expressa en el dit termini.  
  
2. Les modalitats que els centres puguen impartir en règim nocturn estaran compreses entre les que, amb caràcter general per al règim ordinari diürn, es troben autoritzades en estos.  
  
Article 22. Sol·licitud de plaça i matrícula  
  
1. En els centres docents públics i privats concertats, la sol·licitud de plaça en el Batxillerat en règim nocturn es regirà pel procediment d'admissió establit amb caràcter general per al Batxillerat en règim ordinari diürn.  
  
2. La formalització de la matrícula s'efectuarà en els mateixos terminis que els arbitrats per al règim ordinari diürn, i es farà per bloc o curs segons el model en què es matricule l'alumne o l'alumna.  
  
3. Les ensenyances de Batxillerat en règim nocturn tindran la mateixa validesa acadèmica que les cursades en el diürn. L'alumnat de règim nocturn serà considerat, a tots els efectes, alumnat oficial del centre en què es matricule.  
  
4. L'alumnat major de vint-i-cinc anys o que complisca eixa edat durant l'any en què finalitza el curs escolar tindrà dret a l'exempció de la matèria comuna Educació Física amb la sol·licitud prèvia de l'interessat davant de la direcció del centre en el moment de formalitzar la seua matrícula. S'entendrà estimada la sol·licitud de l'interessat si complix el requisit d'edat. En cas de no complir-ho, la direcció del centre docent notificarà en el termini màxim d'un mes a l'interessat l'incompliment del requisit per a beneficiar-se de l'exempció. La sol·licitud, en cas de ser estimada, quedarà arxivada en l'expedient acadèmic de l'alumnat. En la qualificació d'esta matèria es consignarà "Exempt" si procedix, diligenciant els documents oficials d'avaluació corresponents amb expressa menció d'esta orde. L'alumnat exempt en la matèria d'Educació Física no serà avaluat de la mateixa, i per tant, no computarà en el càlcul de la nota mitjana del Batxillerat.  
  
5. L'alumnat matriculat en Batxillerat en règim nocturn no estarà sotmés a la limitació temporal de permanència de quatre anys, própia del règim ordinari diürn.  
  
Article 23. Organització de l'activitat acadèmica  
  
1. L'horari setmanal de cada curs o bloc de Batxillerat en règim nocturn, segons el model de què es tracte, és el disposat en l'annex I-b i en l'annex I-c, respectivament, de la present orde.  
  
2. Quant al nombre màxim d'alumnes per grup, la distribució de les matèries en modalitats, vies i blocs de matèries, l'itinerari formatiu de l'alumnat, les matèries optatives del currículum i els programes d'educació plurilingüe, caldrà atindre's a alló que s'ha establit -amb caràcter general-, en els articles 4, 5, 6, 7 i 8 d'esta orde, amb les excepcions indicades en el present article.  
  
3. Pel que fa a períodes lectius diaris, s'actuarà de conformitat amb el que disposa la normativa vigent.  
  
4. L'horari setmanal assignat a cada una de les matèries comunes, matèries de modalitat i matèries optatives dels tres blocs del model A i dels dos cursos del model B s'ajustarà al que disposa l'annex I-b i l'annex I-c, respectivament, d'esta orde. Així mateix, la distribució de les matèries en les distintes modalitats i vies dels tres blocs del model A i els dos cursos del model B s'ajustarà al que indica l'annex II-b i l'annex II-c, respectivament, d'esta orde.  
  
5. Els alumnes i les alumnes que cursen el Batxillerat en règim nocturn d'acord amb el model A cursaran en el primer bloc cinc matèries comunes, una matèria de modalitat i una matèria optativa. En el segon bloc, cursaran tres matèries comunes, dos matèries de modalitat i una matèria optativa. Finalment, en el tercer bloc, l'alumnat es matricularà en tres matèries comunes i tres matèries de la modalitat triada.  
  
6. L'alumnat que curse el Batxillerat en règim nocturn segons el model B haurà de matricular-se en les mateixes matèries que en règim ordinari diürn.  
  
7. El currículum de les matèries comunes i les matèries de modalitat és l'establit en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana.  
  
8. Respecte a l'elecció de les matèries optatives, caldrà ajustar-se al que disposa l'article 7.2 d'esta orde.  
  
Article 24. Avaluació i promoció  
  
1. Pel que fa a l'avaluació, criteris per a la promoció de curs, la permanència d'un any més en el mateix curs i l'anul·lació de la matrícula caldrà atindre's al que s'indica en l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana, sense perjuí de les particularitats establides en el present article per al Batxillerat en règim nocturn.  
  
2. De conformitat amb el que establixen la disposició addicional segona del Reial Decret 1467/2007, de 2 de novembre, i la disposició addicional quarta del Decret 102/2008, d'11 de juliol, del Consell, i seguint el principi de flexibilitat en l'educació de persones adultes, l'alumnat que curse Batxillerat en règim nocturn no haurà de tornar a cursar les matèries ja superades en cap bloc, en el model A, o curs, en el model B, amb independència que l'alumne o l'alumna es trobe en condicions de promocionar o no promocionar al bloc o curs següent.  
  
3. A l'efecte d'aplicació de les normes sobre avaluació i incompatibilitat entre matèries, s'entendrà que en el model A les incompatibilitats es podran produir entre matèries de blocs diferents, mentres que en el model B es podran produir entre matèries de cursos diferents.  
  
4. Al llarg del curs, i dins del procés d'avaluació, es realitzaran almenys tres avaluacions distribuïdes per trimestres, les proves de les quals seran presencials i escrites. A més, es realitzaran dos avaluacions finals, una ordinària al juny, i una altra extraordinària al setembre.  
  
5. Els centres docents organitzaran el calendari de proves finals i d'avaluacions de manera que els alumnes o les alumnes que cursen matèries pendents del curs o blocs anteriors puguen ser avaluats amb anterioritat a l'avaluació del segon curs o del tercer bloc. Quan en qualsevol de les convocatóries no es puga qualificar alguna matèria per estar condicionada a la superació d'una altra d'un bloc o curs anterior, es consignarà com a incompatible.  
  
6. La conselleria competent en matèria d'educació adaptarà les actes de qualificacions, l'expedient acadèmic i l'historial acadèmic de l'alumnat, a les característiques dels models propis del Batxillerat en règim nocturn.  
  
Article 25. Canvis de modalitat i via, i Llengua Estrangera  
  
1. Pel que fa als canvis de modalitat, els canvis de via en la modalitat d'Arts, el canvi de la Llengua Estrangera cursada i la possibilitat de cursar una modalitat o una via diferent en acabar el Batxillerat caldrà atindre's, amb caràcter general, a alló que s'ha indicat en els articles 10, 11, 12 i 13 d'esta orde.  
  
2. Per a tot el que fa a l'apartat anterior, s'entén que, quant al model A, l'organització s'estructura en blocs, i quant al model B, per cursos.  
  
3. En els documents d'avaluació de l'alumnat, serà estesa una diligència firmada pel secretari i amb el vistiplau del director, si és el cas d'un centre públic, o firmada pel director, si és el cas de centres privats, on es farà constar que l'alumne o l'alumna ha efectuat un canvi de modalitat, via i, si és el cas, Llengua Estrangera, d'acord amb el que preveu la present orde.  
  
Article 26. Òrgans de coordinació docent, tutoria i orientació  
  
Pel que fa als órgans de coordinació didàctica, tutoria i orientació professional s'actuarà segons el que disposen els articles 15 i 16 de la present orde a excepció del que disposa l'article 16.5.  
  
Article 27. Mobilitat entre els règims ordinari diürn i nocturn  
  
1. Els alumnes i les alumnes disposaran de mobilitat entre qualsevol dels règims de Batxillerat, incloent-hi els models A i B del Batxillerat nocturn.  
  
2. L'alumnat podrà incorporar-se des del règim nocturn d'ensenyances de Batxillerat al règim d'ensenyances de Batxillerat ordinari diürn. La incorporació al Batxillerat en règim ordinari diürn es realitzarà respectant les condicions d'avaluació, de promoció i de permanència en l'etapa per al règim ordinari diürn, considerant les matèries superades l'últim curs en què l'alumne o l'alumna va estar matriculat.  
  
3. Podrà incorporar-se al Batxillerat nocturn des del règim ordinari diürn, respectant en tot cas les condicions de promoció d'este últim règim, l'alumnat que així ho decidisca i complisca els requisits establits en l'article 19 d'esta orde.  
  
4. La incorporació des del règim diürn es farà d'acord amb l'annex III de la present orde.  
  
5. Si alguna de les matèries optatives pendents d'avaluació positiva en el règim diürn no s'impartira en el règim nocturn, els alumnes o les alumnes hauran de substituir-la per una altra que s'impartisca i que no haja sigut superada amb anterioritat.  
  
6. En l'expedient acadèmic i l'historial acadèmic del Batxillerat es consignarà que els alumnes o les alumnes, si és el cas, han efectuat un canvi de règim d'ensenyança d'acord amb el que preveu esta orde.  
  
Article 28. Mobilitat entre els models A i B del règim nocturn  
  
1. L'alumnat matriculat en l'etapa en règim nocturn podrà sol·licitar el canvi entre els models A i B. Els canvis corresponents hauran de ser autoritzats per la direcció general competent en matèria d'ordenació i centres docents de la Conselleria d'Educació, segons el procediment i termini indicat en el present article.  
  
2. L'alumne o l'alumna haurà de realitzar la sol·licitud en el centre on demane la incorporació al nou model. Les dites sol·licituds podran realitzar-se amb anterioritat al dia 15 de novembre de cada curs acadèmic. El director del centre públic o el titular del centre privat adjuntarà a les dites sol·licituds un certificat acadèmic expedit pel centre i les remetrà a la direcció general competent en matèria d'ordenació i centres docents de la Conselleria d'Educació, que resoldrà en el termini màxim de tres mesos. Les sol·licituds podran entendre's desestimades si no es dictara una resolució expressa en el dit termini.  
  
3. Per a establir els termes en què es realitza el canvi, es consideraran els criteris d'avaluació i de promoció específics del Batxillerat en règim nocturn. Així, els alumnes i les alumnes no hauran de tornar a cursar les matèries superades i s'incorporaran al bloc o curs que els corresponga, segons les normes de promoció establides en la normativa vigent.  
  
4. Els alumnes i les alumnes podran sol·licitar el canvi de model d'acord amb els criteris següents:  
  
A) Alumnat del model A que canvia al model B.  
  
a) Els alumnes i les alumnes que hagen finalitzat el primer bloc, s'incorporaran al primer curs, on només cursaran les matèries de primer no superades anteriorment.  
  
b) Els alumnes i les alumnes que hagen conclós el segon bloc, i no estiguen en condicions de promocionar al tercer, es matricularan en el segon curs si tenen una o dos matèries del primer curs del model B pendents de superació, en cas contrari, hauran de matricular-se en primer curs.  
  
c) Els alumnes i les alumnes que hagen acabat el segon bloc, i estiguen en condicions de promocionar al tercer, s'incorporaran al segon curs, on cursaran les matèries de segon curs no superades anteriorment i, si és el cas, les matèries pendents de superació del primer curs.  
  
d) Els alumnes i les alumnes que hagen cursat el tercer bloc i no l'hagen superat, s'incorporaran al segon curs, en el qual es matricularan únicament de les matèries pendents.  
  
B) Alumnat del model B que canvia al model A.  
  
a) Els alumnes i les alumnes que hagen finalitzat el primer curs, s'incorporaran al segon bloc si tenen una o dos matèries pendents de superació en el primer bloc, en cas contrari, es matricularan en el primer bloc. En tot cas, l'alumnat únicament cursarà les matèries no superades amb anterioritat.  
  
b) L'alumnat que finalitze segon curs, es matricularà en el tercer bloc si té una o dos matèries del segon bloc pendents de superació, en cas contrari, s'incorporarà al segon bloc.  
  
CAPÍTOL III  
  
Batxillerat en règim a distància  
  
Article 29. Àmbit d'aplicació i centres  
  
1. L'organització i el funcionament del Batxillerat en règim a distància es regularà a la Comunitat Valenciana a partir del que disposa la present orde.  
  
2. Podran impartir Batxillerat en règim a distància, el Centre Específic d'Educació a Distància (d'ara en avant, CEED) i els seus centres associats d'educació a distància. En tot cas, els centres col·laboradors de l'IBAD determinats per l'Orde de 18 de juliol de 1986 tindran la mateixa consideració respecte del CEED, pel que fa a les ensenyances del Batxillerat, fins que es dicten les disposicions de desplegament del Decret 105/2001 respecte dels centres associats, tal com establix la disposició addicional tercera de l'Orde de 12 de setembre de 2002 de la Conselleria de Cultura i Educació, per la qual s'establix l'organització i el funcionament de l'Institut Valencià per al Desenrotllament de l'Educació a Distància (IVADED).  
  
Article 30. Accés dels alumnes  
  
1. Les condicions generals i acadèmiques per a accedir al Batxillerat en règim a distància són les mateixes que s'establixen en l'article 19 d'esta orde per a l'alumnat de Batxillerat en règim nocturn.  
  
2. Els alumnes i les alumnes de Batxillerat en règim ordinari diürn que hagen esgotat el límit de permanència de quatre anys podran incorporar-se al Batxillerat en règim a distància, segons els corresponga depenent de les matèries prèviament superades.  
  
3. Podran matricular-se en el Batxillerat en règim a distància aquelles persones que, sent menors de 18 anys i majors de 16 anys, es troben en situacions excepcionals que els impedisquen realitzar els estudis de Batxillerat en règim ordinari diürn per compatibilitzar ensenyances de règim especial o per ser esportistes d'elit, alt nivell o alt rendiment o per qualsevol altra circumstància excepcional que impossibilite la seua assistència al règim ordinari. L'excepcionalitat haurà de ser estudiada per la direcció del CEED, per a la qual cosa es podrà sol·licitar a l'alumnat la documentació que es considere pertinent després de la seua sol·licitud. Les sol·licituds es consideraran estimades, llevat que la direcció del centre considere el contrari, i en este cas, remetrà la documentació a la direcció general competent en matèria d'ordenació i centres docents perquè dicte una resolució respecte d'aixó en el termini màxim de tres mesos. De les matrícules autoritzades d'acord amb estos casos d'excepcionalitat, serà informat el Servici d'Inspecció Educativa de la corresponent Direcció Territorial en els deu dies següents a la finalització del període de matrícula.  
  
4. Els alumnes i les alumnes del Batxillerat que s'incorporen al règim a distància, procedents del Batxillerat en règim ordinari diürn o nocturn, no hauran de cursar les matèries ja superades amb anterioritat. Respecte d'aixó, es consideren superades les matèries que es van cursar i es van superar en l'últim curs en què van estar matriculats.  
  
Article 31. Sol·licitud de plaça i matrícula  
  
1. La sol·licitud de plaça en el Batxillerat en règim a distància es regirà pel procediment d'admissió establit amb caràcter general per al Batxillerat en règim ordinari diürn.  
  
2. La matriculació de l'alumnat que desitge seguir estes ensenyances es realitzarà en els mateixos terminis que els arbitrats per al règim ordinari diürn, sense perjuí que, en virtut de les especials circumstàncies de l'alumnat d'este règim educatiu, es puguen atendre sol·licituds fora del termini establit, sempre que hi haja places disponibles.  
  
3. Les ensenyances de Batxillerat en règim a distància tenen la mateixa validesa acadèmica que les cursades en la modalitat presencial. Els alumnes i les alumnes que cursen estes ensenyances a distància seran considerats, a tots els efectes, alumnes oficials del centre on es matriculen.  
  
4. L'alumnat major de vint-i-cinc anys o que complisca eixa edat durant l'any en què finalitza el curs escolar tindrà dret a l'exempció de la matèria comuna Educació Física amb la sol·licitud prèvia de l'interessat davant de la direcció del centre en el moment de formalitzar la seua matrícula. S'entendrà estimada la sol·licitud de l'interessat si complix el requisit d'edat. En cas de no complir-ho, la direcció del centre docent notificarà en el termini màxim d'un mes a l'interessat l'incompliment del requisit per a beneficiar-se de l'exempció. La sol·licitud, en cas de ser estimada, quedarà arxivada en l'expedient acadèmic de l'alumnat. En la qualificació d'esta matèria es consignarà "Exempt" si és procedent, diligenciant els documents oficials d'avaluació corresponents amb expressa menció d'esta orde. L'alumnat exempt en la matèria d'Educació Física no serà avaluat d'esta, i per tant, no computarà en el càlcul de la nota mitjana del Batxillerat.  
  
5. L'alumnat matriculat en Batxillerat en règim a distància no estarà sotmés a la limitació temporal de permanència de quatre anys própia del règim ordinari diürn.  
  
Article 32. Organització de l'activitat acadèmica  
  
1. Quant als criteris per a la distribució de les matèries en modalitats, vies i blocs de matèries, l'itinerari formatiu de l'alumnat, les matèries optatives del currículum i els programes d'educació plurilingüe, caldrà atindre's al que s'ha establit, amb caràcter general, en els articles 5, 6, 7 i 8 d'esta orde, amb les excepcions indicades en el present article.  
  
2. La distribució de les matèries en les distintes modalitats i vies dels dos cursos de Batxillerat s'ajustarà al que indica l'annex II-c d'esta orde per al model B del Batxillerat en règim nocturn. Així, els alumnes i les alumnes que cursen el Batxillerat en règim a distància hauran de cursar les mateixes matèries que en el model B del Batxillerat en règim nocturn.  
  
3. El currículum de les matèries comunes i les matèries de modalitat és l'establit en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana.  
  
4. Respecte a l'elecció de les matèries optatives caldrà atindre's al que indica l'article 7.2 d'esta orde.  
  
5. En el CEED s'impartiran totes les modalitats i vies del Batxillerat definides en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana.  
  
6. Els alumnes i les alumnes que es matriculen en el Batxillerat en règim a distància per primera vegada podran matricular-se del nombre de matèries que desitgen del primer i segon cursos, considerant en tot cas que no podran matricular-se en matèries de segon curs amb continguts totalment o parcialment progressius amb altres matèries de primer no cursades prèviament. Estes matèries incompatibles a l'efecte d'avaluació són les indicades en l'annex I de l'Orde de 24 de novembre de 2008. Queden exceptuats d'esta norma els alumnes i les alumnes que s'incorporen al Batxillerat en règim a distància, procedents del règim ordinari diürn o nocturn.  
  
7. L'alumnat que haja cursat almenys un any el Batxillerat en règim a distància podrà matricular-se de totes les matèries. No obstant aixó, si es matricula de matèries de segon curs incompatibles a l'efecte d'avaluació amb altres de primer, serà requisit haver obtingut avaluació positiva en la matèria de primer curs per a poder ser avaluat de la de segon.  
  
Article 33. Avaluació i promoció  
  
1. Pel que fa a l'avaluació, els criteris per a la promoció de curs, la permanència d'un any més en el mateix curs i l'anul·lació de la matrícula caldrà atindre's al que s'indica per al Batxillerat a distància en l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana, sense perjuí de les particularitats establides en el present article per al Batxillerat en règim a distància.  
  
2. De conformitat amb el que establixen la disposició addicional segona del Reial Decret 1467/2007, de 2 de novembre, i la disposició addicional quarta del Decret 102/2008, d'11 de juliol, del Consell, i seguint el principi de flexibilitat en l'educació de persones adultes, l'alumnat que curse Batxillerat en règim a distància no haurà de repetir en cap curs les matèries ja superades.  
  
3. Al llarg del curs, per a cada matèria es realitzaran un mínim de tres proves d'avaluació distribuïdes per trimestres, que seran presencials i escrites; a més de les dos proves finals, una ordinària al juny i una altra extraordinària al setembre.  
  
4. Els centres docents organitzaran el calendari de proves finals i les avaluacions de manera que els alumnes o les alumnes que cursen matèries pendents puguen ser avaluats amb anterioritat a l'avaluació de les proves de segon curs. Quan en qualsevol de les convocatóries no es puga qualificar alguna matèria per estar condicionada a la superació d'una altra d'un curs anterior, es consignarà com a incompatible.  
  
5. Per les característiques i circumstàncies que concorren en este alumnat, i atés el caràcter voluntari de les tutories, no es pot exigir l'assistència a estes com a requisit per a poder presentar-se a les proves d'avaluació.  
  
6. La conselleria competent en matèria d'educació adaptarà les actes de qualificacions, l'expedient acadèmic i l'historial acadèmic de l'alumnat, a les característiques dels models propis del Batxillerat en règim a distància.  
  
Article 34. Canvis de modalitat i via, i Llengua Estrangera  
  
1. Pel que fa als canvis de modalitat, els canvis de via en la modalitat d'Arts, el canvi de la Llengua Estrangera cursada i la possibilitat de cursar una modalitat o una via diferent en acabar el Batxillerat caldrà atindre's, amb caràcter general, al que indiquen els articles 10, 11, 12 i 13 d'esta orde.  
  
2. Els alumnes i les alumnes que cursen el Batxillerat en règim a distància hauran de sol·licitar el canvi de modalitat o de via, al principi del curs en què ho desitgen, independentment del nombre de matèries de primer i segon curs que hagen superat amb anterioritat.  
  
3. En els documents d'avaluació de l'alumnat, serà estesa una diligència firmada pel secretari i amb el vistiplau del director del centre, on es farà constar que l'alumne o l'alumna ha efectuat un canvi de modalitat, via o Llengua Estrangera, d'acord amb el que preveu la present orde.  
  
Article 35. Coordinació didàctica  
  
Pel que fa als órgans de coordinació didàctica, tutoria i orientació professional s'actuarà d'acord amb el que establixen els articles 15, 16 i 36 d'esta orde a excepció del que disposa l'article 16.5.  
  
Article 36. Atenció a l'alumnat i acció tutorial  
  
1. L'alumnat que es matricule en les ensenyances de Batxillerat en el règim a distància disposarà, entre altres materials, d'una guia d'autoaprenentatge de l'alumnat, amb la informació necessària que oriente el seu procés formatiu. Esta guia inclourà el calendari escolar i d'avaluació, els horaris d'atenció en les distintes modalitats tutorials, les indicacions sobre la distribució temporal dels continguts de les diferents matèries, els criteris d'avaluació i de qualificació, les orientacions metodológiques, les activitats que s'han de realitzar i qualsevol informació que puga ser d'interés general de l'alumne o de l'alumna.  
  
2. L'elaboració d'esta guia serà responsabilitat dels departaments didàctics corresponents sota la direcció del cap o de la cap de departament i la coordinació del cap o de la cap d'estudis. L'equip directiu del centre prendrà les mesures oportunes per a assegurar que l'alumnat reba esta guia a principi del curs acadèmic.  
  
3. Els principis metodológics per a esta modalitat d'ensenyança hauran de fonamentar-se en la utilització de les tecnologies de la informació i la comunicació, sense perjuí d'altres metodologies d'educació a distància que puguen ser d'aplicació. Els mitjans didàctics hauran de permetre als alumnes o a les alumnes l'adquisició de les capacitats proposades com a objectius formatius i compliran amb el requisit de ser autosuficients, perquè l'alumnat puga desenrotllar i controlar el seu procés d'aprenentatge de manera autónoma.  
  
4. El suport tutorial es realitzarà a distància i de forma presencial, de manera individual i col·lectiva.   
  
5. L'horari de tutories col·lectives i individuals presencials procurarà, quan aixó siga possible, que les tutories d'un mateix grup i modalitat es concentren en no més de dos dies a la setmana per a facilitar-hi a l'alumnat la seua assistència.  
  
6. L'atenció tutorial setmanal del professorat a les distintes tutories col·lectives i individuals tindran el caràcter d'hores lectives.  
  
7. Els professors dedicaran, setmanalment, dos hores complementàries a l'atenció de l'especificitat i la dinamització de l'ensenyança a distància, així com a l'elaboració de materials pedagógics i didàctics propis d'esta modalitat educativa.  
  
8. La resta de la jornada laboral del professorat d'estes ensenyances serà la que, amb caràcter general, regulen les disposicions legals sobre esta matèria per al professorat que impartix Batxillerat en els centres ordinaris.  
  
9. Les tutories col·lectives presencials consistiran en sessions de suport tutorial col·lectiu. En estes es desenrotllaran els objectius, s'informarà sobre els continguts i el pla de treball del curs, així com les activitats que els alumnes i les alumnes hagen de desenrotllar. Setmanalment, almenys, s'establiran dos tutories col·lectives, una al matí i l'altra en horari de vesprada nit, per a cada matèria i curs. El nombre màxim d'alumnes acollits a una tutoria col·lectiva d'una matèria serà de cinquanta.  
  
10. A través de la tutoria individual, el professorat realitzarà un seguiment individualitzat del procés de l'aprenentatge de l'alumnat, l'orientarà i es tractaran aquells aspectes que puga plantejar cada alumne o alumna respecte al seu procés educatiu i d'aprenentatge. La tutoria individual podrà ser:   
  
a) Tutoria individual presencial. Setmanalment es duran a terme tutories individuals presencials de cada matèria dels distints cursos, en diferents torns, tant al matí com a la vesprada nit. Cada professor destinarà, com a mínim, dos hores setmanals a la tutoria individual presencial, a fi d'atendre l'alumnat matriculat en la seua matèria.  
  
b) Tutoria individual a distància: telemàtiques, telefóniques i, si és el cas, per correspondència. Setmanalment s'establiran tutories a distància, en totes i cada una de les matèries dels diferents cursos, durant el nombre més gran possible de dies i en diferents torns o sessions. S'haurà de preveure una disponibilitat horària per part del professorat a fi d'elaborar i de revisar el material didàctic dirigit a l'alumnat, i d'haver-hi un intercanvi continuat de materials entre el professorat i l'alumnat. Per a aixó, la direcció del centre establirà un pla d'actuacions per a l'organització de les tutories a distància.  
  
Article 37. Mobilitat entre els diversos règims de l'ensenyança del Batxillerat  
  
A) Alumnat del règim ordinari diürn que s'incorpora al règim a distància.  
  
1. Els alumnes i les alumnes podran incorporar-se des del règim ordinari diürn d'ensenyances de Batxillerat al règim d'ensenyances a distància, sempre que complisquen les condicions establides a este efecte en l'article 30 de la present orde.  
  
2. La incorporació al Batxillerat en règim a distància es realitzarà respectant les condicions d'avaluació i de promoció própies del règim a distància.  
  
B) Alumnat del règim nocturn que s'incorpora al règim a distància.  
  
1. Els alumnes i les alumnes podran incorporar-se des del règim nocturn d'ensenyances de Batxillerat al règim d'ensenyances a distància.  
  
2. La incorporació al Batxillerat en règim a distància es realitzarà respectant les condicions d'avaluació i de promoció própies del règim a distància.  
  
C) Alumnat del règim a distància que s'incorpore al règim ordinari diürn.  
  
1. Els alumnes i les alumnes podran incorporar-se des del règim d'ensenyança de Batxillerat a distància al Batxillerat en règim diürn, sempre que no hagen esgotat el límit de permanència establit en l'article 2 d'esta orde.  
  
2. L'alumnat que realitze este canvi de règim d'ensenyances haurà d'incorporar-se al curs que li corresponga, segons les normes d'avaluació i de promoció establides en el règim ordinari diürn.  
  
D) Alumnat del règim a distància que s'incorpore al règim nocturn.  
  
1. Els alumnes i les alumnes podran incorporar-se des del règim d'ensenyança de Batxillerat a distància al Batxillerat en règim nocturn, tant en el model A com en el model B.  
  
2. L'alumnat que opte per este canvi de règim haurà d'incorporar-se al bloc, en el cas del model A, o al curs, en el model B, que li corresponga, segons les normes d'avaluació i de promoció establides en el règim nocturn.  
  
DISPOSICIONS ADDICIONALS  
  
Primera. Adaptació de l'alumnat de Música i Dansa  
  
A) Convalidació de les matèries optatives.  
  
La convalidació de les matèries optatives per assignatures de Música i Dansa es realitzarà segons s'indica en la disposició addicional tercera de l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana.  
  
B) Convalidació de matèries de modalitat de Batxillerat.  
  
1. Es podran convalidar diverses matèries del Batxillerat amb les assignatures de les ensenyances professionals de música o dansa, en els termes establits en l'article 3 i en els annexos II i III del Reial Decret 242/2009, de 27 de febrer, pel qual s'establixen convalidacions entre les ensenyances professionals de música i de dansa i l'Educació Secundària Obligatória i el Batxillerat, així com els efectes que sobre la matèria d'Educació Física han de tindre la condició d'esportista d'alt nivell o alt rendiment i les ensenyances professionals de dansa.  
  
2. Les matèries objecte de convalidació no seran tingudes en compte en el càlcul de la nota mitjana del Batxillerat.  
  
3. Correspondrà a la direcció general competent en matèria d'ordenació i centres docents la determinació d'aquelles convalidacions que siguen procedents. D'acord amb l'article 5.2 del mencionat Reial Decret 242/2009, de 27 de febrer, per a justificar les convalidacions l'alumne o l'alumna haurà de presentar un certificat acadèmic que acredite la superació de les assignatures necessàries. Este certificat podrà presentar-se en el centre docent fins a la data en què es duga a terme l'avaluació final extraordinària, si n'hi ha; en qualsevol altre cas, la matèria figurarà com a pendent. Els centres docents remetran en el termini màxim de deu dies hàbils la dita documentació a la direcció general competent en matèria d'ordenació i centres docents, que resoldrà respecte a les sol·licituds. Estes podran entendre's desestimades si no existira resolució expressa en el termini d'un mes.  
  
C) Exempció de la matèria d'Educació Física.  
  
1. Podran sol·licitar l'exempció de la matèria Educació Física de l'etapa, els que cursen ensenyances de Batxillerat i simultàniament realitzen estudis de les ensenyances professionals de dansa, de conformitat amb l'article 4 del Reial Decret 242/2009, de 27 de febrer.  
  
2. L'alumnat exempt de la matèria d'Educació Física no serà avaluat de la dita matèria, i per tant, esta no computarà per al càlcul de la nota mitjana del Batxillerat.   
  
3. Correspondrà a la direcció general competent en matèria d'ordenació i centres docents la determinació d'aquelles exempcions que procedisquen. D'acord amb l'article 5.3 del mencionat Reial Decret 242/2009, de 27 de febrer, per a justificar l'exempció l'alumne o l'alumna haurà de presentar, junt amb la sol·licitud, el document que acredite estar matriculat en les ensenyances professionals de dansa. Els centres docents remetran en el termini màxim d'un mes la dita documentació a la direcció general competent en matèria d'ordenació i centres docents, que resoldrà respecte a les sol·licituds. Estes podran entendre's desestimades si no existira resolució expressa en el termini de sis mesos. Per a l'anotació definitiva de l'exempció en tots els documents d'avaluació, s'haurà de presentar un certificat d'haver mantingut la matrícula fins a la data de l'avaluació final ordinària.  
  
D) Alumnes que superen les ensenyances professional de música o dansa.  
  
1. D'acord amb el que establix l'article 50.2 de la Llei Orgànica 2/2006, de 3 de maig, d'Educació, l'alumnat que finalitze amb èxit les ensenyances professionals de música i dansa, obtindrà el títol de Batxiller si supera les matèries comunes del Batxillerat.  
  
2. Les ensenyances recollides en l'apartat anterior podran cursar-se simultàniament, sempre que s'estiga en possessió del títol de Graduat en Educació Secundària Obligatória i s'haja superat el quart curs de les ensenyances professionals de música o dansa corresponents. Així mateix, es podran cursar les matèries comunes del Batxillerat després de la superació del sext curs de les ensenyances professionals de música o dansa.  
  
3. Segons el que disposa l'article 10 de l'Orde de 24 de novembre de 2008, sobre avaluació en Batxillerat, la proposta del títol de Batxiller serà realitzada pel centre educatiu on estos estudiants hagen cursat i superat les matèries comunes del Batxillerat.  
  
4. A fi de regular la compatibilitat d'estudis entre el quint i el sext curs de les ensenyances professionals de música o dansa i el Batxillerat quan l'alumnat desitge cursar simultàniament ambdós ensenyances, s'establix que:  
  
a) L'alumnat que inicie el quint o el sext curs de les ensenyances professionals de música o dansa podrà cursar les matèries comunes de primer de Batxillerat simultàniament. Per a aixó, formalitzarà la corresponent matrícula en un centre autoritzat per a impartir ensenyances de Batxillerat l'horari del qual tinga més compatibilitat amb l'horari disponible. En el moment de formalitzar la matrícula, l'alumnat aportarà el document acreditatiu de la seua matriculació en quint o sext curs de les ensenyances professionals de música o dansa.  
  
b) Este alumnat, que no tindrà modalitat en el seu itinerari formatiu, serà avaluat únicament en les matèries comunes del Batxillerat. En cas de no superar-les en la seua totalitat, s'aplicaran els criteris de promoció, permanència d'un any més en el mateix curs, i permanència en l'etapa establits amb caràcter general en el Batxillerat. No obstant aixó, l'alumne o l'alumna no podrà promocionar de curs fins que supere les ensenyances de quint curs de les ensenyances professionals de música o dansa (veure el quadro que figura en l'annex IV d'esta orde). La incorporació d'informació en els documents d'avaluació es realitzarà una vegada superades ambdós ensenyances.  
  
Quan els alumnes estiguen matriculats del sext curs de les ensenyances professionals de música o dansa amb una assignatura o dos assignatures pendents de quint curs, i es troben en condicions de promocionar a segon curs de Batxillerat, podran matricular-se simultàniament en les matèries comunes de segon curs.  
  
c) En el supósit d'haver superat les matèries comunes de primer de Batxillerat peró no les assignatures de quint de les ensenyances professionals de música o dansa, s'establirà en l'acta la corresponent diligència i passarà a l'acta del següent any acadèmic fins que es complete el corresponent curs, a menys que l'alumne o l'alumna renuncie a esta possibilitat i opte per incorporar-se al Batxillerat en qualsevol de les seues modalitats. Esta opció no podrà exercir-se després de transcorregut el mes d'octubre de cada curs acadèmic.  
  
d) La compatibilitat d'estudis entre sext de les ensenyances professionals de música o dansa i el segon curs de Batxillerat, s'ajustarà a alló que s'ha disposat per analogia en els epígrafs anteriors.  
  
En el supósit de no haver superat algunes matèries de Batxillerat haurà de repetir eixes matèries.  
  
e) Els alumnes i les alumnes que estiguen cursant o hagen cursat el sext curs de les ensenyances professionals de música o dansa i hagen superat el primer curs de qualsevol de les modalitats o vies del Batxillerat, podran sol·licitar també la simultaneïtat dels estudis de les matèries comunes del Batxillerat i els estudis de les ensenyances professionals de música o dansa. En este cas, únicament es consideraran les matèries comunes del Batxillerat i les matèries de les ensenyances professionals de música o dansa. Si tingueren matèries pendents de primer curs, només hauran de cursar les comunes.  
  
Este últim cas ha de ser autoritzat per la direcció general competent en matèria d'ordenació i centres docents de la Conselleria d'Educació en els mateixos termes i amb els mateixos terminis que els canvis de modalitat.  
  
f) Les Direccions Territorials d'Educació facilitaran, en la mesura que siga possible, la coordinació horària entre els conservatoris professionals de música i dansa i els centres on es curse Batxillerat en què es matricule este alumnat.  
  
Segona. Adaptació dels esportistes d'alt nivell, d'alt rendiment i d'elit  
  
1. La matèria d'Educació Física podrà ser objecte d'exempció, amb la sol·licitud prèvia de l'interessat, per a aquells esportistes que ho sol·liciten i acrediten la condició d'esportista d'alt nivell o d'alt rendiment al mateix temps que cursen ensenyances de Batxillerat, segons el que disposa l'article 4 del Reial Decret 242/2009, de 27 de febrer.  
  
2. L'alumnat exempt de la matèria d'Educació Física no serà avaluat de la dita matèria, i per tant, esta no computarà per al càlcul de la nota mitjana del Batxillerat.  
  
3. Correspondrà a la direcció general competent en matèria d'ordenació i centres docents la determinació d'aquelles exempcions que siguen procedents. D'acord amb l'article 5.3 del mencionat Reial Decret 242/2009, de 27 de febrer, per a justificar l'exempció l'alumne o l'alumna haurà de presentar, junt amb la sol·licitud, el document que acredite que es té la condició d'esportista d'alt nivell o d'alt rendiment. Els centres docents remetran en el termini màxim d'un mes la dita documentació a la direcció general competent en matèria d'ordenació i centres docents, que resoldrà respecte a les sol·licituds. Estes podran entendre's desestimades si no existira resolució expressa en el termini de sis mesos. Per a l'anotació definitiva de l'exempció en tots els documents d'avaluació, s'haurà de presentar un certificat d'haver mantingut la condició d'esportista d'alt nivell o d'alt rendiment fins a la data de l'avaluació final ordinària.  
  
4. Els alumnes i les alumnes que cursen estudis de Batxillerat i acrediten la seua condició d'esportista d'elit de la Comunitat Valenciana, podran acollir-se, en els termes establits reglamentàriament, a les mesures encaminades a afavorir la compatibilitat de la seua activitat esportiva amb la seua activitat acadèmica, indicades en l'article 8 del Decret 13/2006, de 20 de gener, del Consell de la Generalitat, sobre els esportistes d'elit de la Comunitat Valenciana.  
  
5. A més de poder cursar Batxillerat a distància, els alumnes i les alumnes que acrediten la seua condició d'esportista d'alt nivell, d'alt rendiment o d'elit, i l'activitat esportiva específica dels quals siga incompatible amb l'horari establit en els estudis en règim ordinari diürn o nocturn, podran matricular-se en els grups específics de centres autoritzats per a impartir el Batxillerat específic per a esportistes d'alt nivell, d'alt rendiment i d'elit, que serà semblant al model A del Batxillerat en règim nocturn, amb un horari que permeta compaginar l'activitat esportiva i els estudis.  
  
Tercera. Equivalència amb determinades matèries establides en el Decret 50/2002, de 26 de març, del Govern Valencià  
  
A l'efecte d'establir equivalències entre les matèries indicades en el Decret 102/2008, d'11 de juliol, del Consell, i determinades matèries comunes o de modalitat establides en el Decret 50/2002, de 26 de març, del Govern Valencià, per a aquells alumnes o aquelles alumnes que s'incorporen al Batxillerat amb algun curs o matèries ja cursades, es considera que:  
  
a) Haver superat la matèria Filosofia I equival a haver superat la matèria Filosofia i Ciutadania.  
  
b) Haver superat la matèria Filosofia II equival a haver superat la matèria História de la Filosofia.  
  
c) Haver superat la matèria História equival a haver superat la matèria História d'Espanya.  
  
d) Haver superat la matèria Fonaments del Disseny equival a haver superat la matèria Disseny.  
  
e) Haver superat la matèria Imatge equival a haver superat la matèria Cultura Audiovisual.  
  
f) Haver superat la matèria História de la Música equival a haver superat la matèria História de la Música i de la Dansa.  
  
g) Haver superat la matèria Economia i Organització d'Empreses equival a haver superat la matèria Economia de l'Empresa.  
  
Quarta. Convalidació i equivalències amb els estudis estrangers  
  
En matèria d'homologació i de convalidació de títols i d'estudis estrangers que s'adeqüen als del Batxillerat, s'estarà d'acord amb el que disposa l'Orde de 30 d'abril de 1996 i l'Orde ECD/3305/2002, de 16 de desembre.  
  
Quinta. Alumnat amb altes capacitats intel·lectuals  
  
L'escolarització de l'alumnat amb altes capacitats intel·lectuals, identificat com a tal pel personal amb la deguda qualificació i en els termes que determine la direcció general competent en matèria d'ordenació i centres docents de la Conselleria d'Educació, es podrà flexibilitzar en els termes que determine la normativa vigent.  
  
Sexta. Atribució docent de les matèries comunes i de modalitat  
  
A) Atribució de les matèries comunes i de modalitat a les especialitats del cos de catedràtics i professors d'Ensenyança Secundària.  
  
1. S'atribuirà la docència de les matèries comunes i de modalitat del Batxillerat als cossos de catedràtics i professors d'Ensenyança Secundària segons el que disposa el Reial Decret 1834/2008, de 8 de novembre, pel qual es definixen les condicions de formació per a l'exercici de la docència en l'Educació Secundària Obligatória, el Batxillerat, la Formació Professional i les ensenyances de règim especial i s'establixen les especialitats dels cossos docents d'Ensenyança Secundària.  
  
2. De conformitat amb el que establix l'article 2.3 del Reial Decret 1834/2008, de 8 de novembre, per analogia amb el que s'ha disposat per a l'especialitat de Llengua Castellana i Literatura, els professors de l'especialitat Llengua Valenciana i Literatura tindran assignada la matèria Llengua Valenciana i Literatura I i II de primer i segon curs de Batxillerat, respectivament, i també tindran atribució docent, junt amb el professorat de l'especialitat Llengua Castellana i Literatura, per a impartir les matèries Literatura Universal i Arts Escèniques.  
  
B) Titulacions requerides per a impartir les matèries comunes i de modalitat de Batxillerat per als professors dels centres privats.  
  
1. S'aplicarà el que preveu el Reial Decret 1834/2008, de 8 de novembre, en la seua disposició transitória primera, fins que no es procedisca a l'actualització de les exigències de titulació i d'especialització per a exercir la docència en centres privats, contingudes en l'Orde de 24 de juliol de 1995, per la qual es regulen les titulacions mínimes que han de posseir els professors dels centres privats d'Educació Secundària Obligatória i Batxillerat, així com en l'Orde de 23 de febrer de 1998 i en l'Orde ECI/759/2008, de 19 de febrer de 2008, que completen l'Orde de 24 de juliol de 1995 citada.  
  
2. En el cas de les matèries no previstes en l'Orde de 24 de juliol de 1995, el professorat dels centres privats haurà de complir els requisits de titulació establits per a les matèries relacionades en la dita orde la denominació de les quals coincidisca amb la de les especialitats dels annexos III, IV i V del Reial Decret 1834/2008, de 8 de novembre, a les quals estan assignades les dites matèries no previstes en la mencionada orde. Per tant, les titulacions específiques que es requerixen per a impartir les matèries comunes i de modalitat del Batxillerat són les que s'arrepleguen en l'Orde de 24 de juliol de 1995, amb l'excepció que Filosofia i Ciutadania la podran impartir els mateixos professors que impartien Filosofia I; Ciències per al Món Contemporani, la podran impartir els mateixos professors que impartixen Biologia i Geologia i Física i Química; História d'Espanya, la podran impartir els mateixos professors que impartien História; Anatomia Aplicada, la podran impartir els mateixos professors que impartixen Biologia i Geologia; Arts Escèniques i Literatura Universal, les podran impartir els mateixos professors que impartixen Llengua Castellana i Literatura i Llengua Valenciana i Literatura; Cultura Audiovisual, la podran impartir els mateixos professors que impartien Imatge; Anàlisi Musical I, Anàlisi Musical II, Llenguatge i Pràctica Musical i História de la Música i de la Dansa les podran impartir els mateixos professors que impartien História de la Música; Disseny, la podran impartir els mateixos professors que impartien Fonaments del Disseny; i Economia de l'Empresa la podran impartir els mateixos professors que impartien Economia i Organització d'Empreses.  
  
Sèptima. Convalidacions de móduls professionals de cicles formatius de grau mitjà amb matèries de Batxillerat  
  
1. Als alumnes i a les alumnes que estiguen en possessió del títol de Tècnic per haver superat estudis corresponents a un cicle formatiu de Grau Mitjà de Formació Professional, se'ls podran aplicar convalidacions de móduls professionals amb matèries de Batxillerat, d'acord amb el que establix l'article 46 del Reial Decret 1538/2006, de 15 de desembre, pel qual s'establix l'ordenació general de la Formació Professional del sistema educatiu.  
  
2. Als alumnes i a les alumnes que estiguen en possessió del títol de Tècnic per haver superat estudis corresponents a un cicle formatiu de grau mitjà d'arts plàstiques i disseny, se'ls podran aplicar convalidacions de móduls professionals amb matèries de Batxillerat, de conformitat amb el que establix l'article 25 del Reial Decret 596/2007, de 4 de maig, pel qual s'establix l'ordenació general de les ensenyances professionals d'arts plàstiques i disseny, i amb la disposició addicional sèptima del Reial Decret 1467/2007, de 2 de novembre.  
  
Octava. Estudiants en règim a distància  
  
A partir del curs 2009-2010, tots els estudiants que cursen el Batxillerat en el règim a distància, ho faran d'acord amb la normativa establida en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana, peró no hauran de tornar a cursar les matèries ja superades i podran establir-se les convalidacions i exempcions regulades en la present orde.  
  
Novena. Alumnat que finalitze primer curs amb tres o quatre matèries amb avaluació negativa  
  
En compliment de la Sentència del Tribunal Suprem de 2 de febrer de 2009, amb efectes generals des de la seua publicació en el BOE de 19 de març de 2009, que anul·la l'article 14.2 del Reial Decret 1467/2007, de 2 de novembre, durant el curs acadèmic 2009-2010 no s'aplicarà el règim singular d'escolarització previst en l'article 13 del Decret 102/2008, d'11 de juliol, i en l'article 5 de l'Orde de 24 de novembre de 2008, de la Conselleria d'Educació, sobre avaluació en Batxillerat a la Comunitat Valenciana. El dit règim singular d'escolarització permetia a l'alumnat que finalitza primer curs de Batxillerat amb avaluació negativa en tres o quatre matèries optar per matricular-se de les matèries de primer amb avaluació negativa i ampliar la dita matrícula amb dos o tres matèries de segon curs.  
  
En conseqüència,  
  
a) L'alumnat que finalitze el primer curs de Batxillerat durant el curs acadèmic 2008-2009 i tinga avaluació negativa en més de dos matèries, haurà de romandre un any més en primer, que cursarà en la seua totalitat.   
  
b) Excepcionalment, els centres docents podran disposar que l'alumnat que tinga tres o quatre matèries amb avaluació negativa en el primer curs de Batxillerat -en atenció a les seues circumstàncies personals, acadèmiques i a les própies del centre-, curse de nou la totalitat de les matèries de primer, si bé les matèries cursades i superades el curs 2008-2009 tindran la possibilitat de millorar la qualificació obtinguda, sempre que la nova qualificació supere l'anterior.   
  
Esta disposició romandrà vigent durant els cursos acadèmics posteriors fins que no s'aproven disposicions del mateix rang o d'un rang superior respecte d'aixó; per tant, les referències d'esta disposició als cursos acadèmics 2008-2009 i 2009-2010 s'aplicaran per a cursos posteriors.  
  
Desena. Aplicació de l'orde  
  
1. La direcció de cada centre complirà i farà complir el que establix esta orde i adoptarà les mesures necessàries perquè el seu contingut siga conegut per tots els membres de la comunitat educativa.  
  
2. La inspecció educativa vetlarà pel compliment del que establix esta orde.  
  
3. Els directors territorials d'Educació resoldran, en l'àmbit de la seua competència, els problemes que sorgisquen en l'aplicació esta orde.  
  
DISPOSICIONS TRANSITÒRIES  
  
Primera. Estudiants de règim ordinari diürn i règim nocturn (model B) que hagen de romandre un any més en segon curs  
  
Els estudiants en règim ordinari diürn i en règim nocturn del model B que el curs acadèmic 2009-2010 hagen de romandre un any més en el segon curs, ho faran d'acord amb la normativa per al Batxillerat establida en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana; per tant, no hauran de cursar les matèries ja superades.  
  
Segona. Estudiants en règim nocturn (model A)  
  
1. Els estudiants del model A del règim nocturn que el curs acadèmic 2009-2010 hagen de romandre un any més en el segon bloc, ho faran d'acord amb la normativa per al Batxillerat establida en el Decret 102/2008, d'11 de juliol, del Consell, pel qual s'establix el currículum del Batxillerat a la Comunitat Valenciana, no obstant aixó, hauran de cursar en el dit bloc la matèria comuna Educació Física, i si és el cas, la matèria opcional Religió, i no hauran de cursar les matèries ja superades.  
  
2. L'alumnat del model A del règim nocturn que el curs acadèmic 2009-2010 curse el tercer bloc, ho farà de conformitat amb la normativa per al Batxillerat establida en el Decret 102/2008, d'11 de juliol, del Consell, i realitzant les adaptacions de matrícula necessàries entre les ensenyances regulades en el Decret 50/2002, de 26 de març, del Govern Valencià, i les establides en el mencionat del Decret 102/2008, d'11 de juliol. Per a aixó, estos alumnes i estes alumnes no hauran de cursar les matèries ja superades, peró hauran de cursar la matèria comuna Educació Física, una matèria optativa i, si és el cas, la matèria opcional Religió.  
  
3. Els alumnes i les alumnes que durant el curs 2008-2009 estiguen cursant ensenyances del primer bloc del model A del Batxillerat regulat pel Decret 102/2008, d'11 de juliol, del Consell, i promocionen al segon bloc hauran de cursar en el dit bloc la matèria comuna Educació Física i, si és el cas, la matèria opcional Religió, no obstant aixó, no hauran de cursar les matèries ja superades. L'alumnat de la modalitat d'Arts haurà de cursar addicionalment aquelles matèries de modalitat i via que siguen necessàries per a completar el seu itinerari formatiu:  
  
a) En la via d'Arts Plàstiques, Imatge i Disseny, hauran de cursar Dibuix tècnic I i Volum o Cultura Audiovisual  
  
b) En la via d'Arts Escèniques, Música i Dansa, hauran de cursar dos matèries a triar d'entre Cultura Audiovisual, Anàlisi Musical I i Arts Escèniques  
  
4. Els estudiants matriculats en el model A del règim nocturn durant el curs 2010-2011 i posteriors, que hagueren cursat ensenyances regulades pel Decret 50/2002, de 26 de març, del Govern Valencià durant cursos anteriors, realitzaran les adaptacions de matrícula necessàries entre les dites ensenyances i les establides en el Decret 102/2008, d'11 de juliol, del Consell, de manera que tot alumne i alumna complete el seu itinerari formatiu, quedant exempts de cursar la matèria Ciències per al Món Contemporani.  
  
Tercera. Impartició de matèries de la modalitat Ciències i Tecnologia  
  
Durant els cursos 2010-2011 i 2011-2012, per a impartir les matèries Tecnologia Industrial I, Tecnologia Industrial II i Electrotècnia, s'haurà de comptar amb l'autorització prèvia expressa de la direcció general competent en matèria d'ordenació i centres docents davant de la sol·licitud de la direcció del centre públic o del titular del centre privat concertat corresponent. Esta autorització es concedirà quan en els centres docents hi haja espais adequats, i en el cas dels centres públics i privats concertats, un mínim de 12 alumnes per a autoritzar les matèries Tecnologia Industrial I o Tecnologia Industrial II, i un mínim de 10 alumnes per a autoritzar la matèria Electrotècnia. La direcció general competent en matèria d'ordenació i centres docents resoldrà les sol·licituds presentades en el termini màxim de sis mesos, que podran entendre's desestimades si no es dictara una resolució expressa en el dit termini.  
  
DISPOSICIÓ DEROGATÒRIA  
  
Única. Derogació normativa  
  
1. Des de l'inici del curs escolar 2009-2010, quedaran derogades les següents disposicions:  
  
a) L'Orde de 17 de juliol de 1997, de la Conselleria de Cultura, Educació i Ciència, per la qual es regulen les activitats d'estudi alternatives a les ensenyances de Religió establides pel Reial Decret 2438/1994, de 16 de desembre.  
  
b) L'Orde de 9 de juliol de 1999, de la Conselleria de Cultura, Educació i Ciència, per la qual s'ordenen, organitzen i dicten instruccions per a l'aplicació de les ensenyances de Batxillerat LOGSE en règim nocturn.  
  
c) L'Orde de 3 de maig de 2000 de la Conselleria de Cultura, Educació i Ciència per la qual es regula l'organització i el funcionament del Batxillerat LOGSE a distància, a la Comunitat Valenciana.  
  
d) L'Orde de 21 de juliol de 2000 de la Conselleria de Cultura i Educació, per la qual es dicten instruccions en matèria d'ordenació acadèmica i organització de l'activitat docent dels centres autoritzats per a implantar ensenyances de Batxillerat (LOGSE) en règim diürn.  
  
e) L'Orde de 18 de juny de 2002 de la Conselleria de Cultura i Educació, per la qual es modifiquen parcialment les ordes de 17 de gener de 1995; la de 10 de maig de 1995; la de 7 d'octubre de 1998; la de 14 de juliol de 1999; la de 9 de juliol de 1999; la de 3 de maig de 2000; i la de 21 de juliol de 2000.  
  
f) L'Orde d'11 de juny de 2003 de la Conselleria de Cultura i Educació, per la qual se suprimixen alguns apartats i se substituïxen dos annexos de l'Orde de 18 de juny de 2002 de la Conselleria de Cultura i Educació, per la qual es modifiquen parcialment les Ordes de 17 de gener de 1995; la de 10 de maig de 1995; la de 7 d'octubre de 1998; la de 14 de juliol de 1999; la de 9 de juliol de 1999; la de 3 de maig de 2000; i la de 21 de juliol de 2000.  
  
2. Queden derogades totes les disposicions que del mateix rang o d'un rang inferior s'oposen al que establix esta orde.  
  
DISPOSICIÓ FINAL  
  
Única. Entrada en vigor  
  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 19 de juny de 2009  
  
El conseller d'Educació,  
  
ALEJANDRO FONT DE MORA TURÓN  
  
ANNEX I-a / ANEXO I-a  
  
HORARI SETMANAL PER AL BATXILLERAT EN RÈGIM ORDINARI DIÜRN  
  
HORARIO SEMANAL PARA EL BACHILLERATO EN RÉGIMEN ORDINARIO DIURNO  
  
  
  
Total d'hores de primer curs / Total de horas de primer curso: 32/34  
  
Total d'hores de segon curs / Total de horas de segundo curso: 32  
  
ANNEX I-b / ANEXO I-b  
  
HORARI SETMANAL PER AL BATXILLERAT EN RÈGIM NOCTURN  
  
HORARIO SEMANAL PARA EL BACHILLERATO EN RÉGIMEN NOCTURNO  
  
MODEL A / MODELO A  
  
  
  
Total d'hores del primer bloc / Total de horas del primer bloque: 19/20  
  
Total d'hores del segon bloc / Total de horas del segundo bloque: 21  
  
Total d'hores del tercer bloc / Total de horas del tercer bloque: 21  
  
ANNEX I-c / ANEXO I-c  
  
HORARI SETMANAL PER AL BATXILLERAT EN RÈGIM NOCTURN  
  
HORARIO SEMANAL PARA EL BACHILLERATO EN RÉGIMEN NOCTURNO  
  
MODEL B / MODELO B  
  
  
  
  
  
Total d'hores de primer curs / Total de horas de primer curso: 30/31  
  
Total d'hores de segon curs / Total de horas de segundo curso: 31  
  
ANNEX II-a / ANEXO II-a  
  
BATXILLERAT EN RÈGIM ORDINARI DIÜRN  
  
BACHILLERATO EN RÉGIMEN ORDINARIO DIURNO  
  
Distribució de les matèries en modalitats i vies  
  
Distribución de las materias en modalidades y vías  
  
  
  
BATXILLERAT EN RÈGIM ORDINARI DIÜRN  
  
BACHILLERATO EN RÉGIMEN ORDINARIO DIURNO  
  
Distribució de les matèries en modalitats i vies / Distribución de las materias en modalidades y vías  
  
  
  
ANNEX II-b / ANEXO II-b  
  
BATXILLERAT EN RÈGIM NOCTURN   
  
BACHILLERATO EN RÉGIMEN NOCTURNO  
  
MODEL A / MODELO A  
  
Distribució de les matèries en modalitats i vies / Distribución de las materias en modalidades y vías  
  
  
  
BATXILLERAT EN RÈGIM NOCTURN  
  
BACHILLERATO EN RÉGIMEN NOCTURNO  
  
MODEL A / MODELO A  
  
Distribució de les matèries en modalitats i vies / Distribución de las materias en modalidades y vías  
  
  
  
BATXILLERAT EN RÈGIM NOCTURN  
  
BACHILLERATO EN RÉGIMEN NOCTURNO  
  
MODEL A / MODELO A  
  
Distribució de les matèries en modalitats i vies / Distribución de las materias en modalidades y vías  
  
  
  
ANNEX II-c / ANEXO II-c  
  
BATXILLERAT EN RÈGIM NOCTURN  
  
BACHILLERATO EN RÉGIMEN NOCTURNO  
  
MODEL B / MODELO B  
  
Distribució de les matèries en modalitats i vies / Distribución de las materias en modalidades y vías  
  
  
  
BATXILLERAT EN RÈGIM NOCTURN  
  
BACHILLERATO EN RÉGIMEN NOCTURNO  
  
MODEL B / MODELO B  
  
Distribució de les matèries en modalitats i vies / Distribución de las materias en modalidades y vías  
  
  
  
ANNEX III / ANEXO III  
  
MOBILITAT ENTRE ELS RÈGIMS ORDINARI DIÜRN I NOCTURN  
  
MOVILIDAD ENTRE LOS REGÍMENES ORDINARIO DIURNO Y NOCTURNO  
  
  
  
ANNEX IV / ANEXO IV  
  
QUADRO EXPLICATIU DE LA COMPATIBILITAT ENTRE LES ENSENYANCES DEL QUINT I EL SEXT CURS DE LES ENSENYANCES PROFESSIONALS DE MÚSICA I DANSA I EL BATXILLERAT  
  
CUADRO EXPLICATIVO DE LA COMPATIBILIDAD ENTRE LAS ENSEÑANZAS DEL QUINTO Y EL SEXTO CURSO DE LAS ENSEÑANZAS PROFESIONALES DE MÚSICA Y DANZA Y EL BACHILLERATO  
  



Còpia Permalink ELI